Pirmsskola 5 gadi

Tēma: Ģimene

3. nodarbība - Dažādas ģimenes

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekšstats par to,***

* ka ģimenes var būt dažādas;
* ka visās ģimenēs būtu jāvalda mīlestībai un rūpēm par citiem ģimenes locekļiem.

***Bērnam sākas veidoties morālais ieradums***

* rūpēties par citiem ģimenes locekļiem.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Ģimene, laulība, cilvēka cieņa, brīvība | Mīlestība, cilvēka daba |
| **Tikumi** | Tolerance, laipnība | Atvērtība jaunajam, empātija, pašiedziļināšanās |

**Atslēgvārdi:** ģimene, audžuvecāki, adoptētāji, atšķirības, vienāds.

**Mācību materiāli:**

* “Dažādas ģimenes” (1. materiāls);
* skolotājs var arī sameklēt materiālus, kas palīdz saprast līdzības un atšķirības (piemēram, 3 atšķirīgi lācēni);
* grāmatas, piemēram, Kristīne Adamsa, Roberts Dž. Bučs "[Prieks būt pašam](http://www.ibook.lv/BD_prieks-but-pasam-christine-a-adams.aspx?BID=d1c7fa1d-ef8a-43e7-aa7d-05206a6de9a9)" (Jumava, 2012), Kristīne A. Adamsa "[Kā kļūt par labu draugu](http://www.ibook.lv/BD_ka-klut-par-labu-draugu-christine.aspx?BID=a08c5e1a-a11a-4445-8a24-aa50e2a404b2)" (Jumava, 2011).

**Atslēgas jautājumi:**

1. Ko nozīmē “vienāds”? Ko nozīmē “atšķirīgs”?
2. Kādā ziņā mēs visi esam vienādi? Kādas ir mūsu atšķirības?
3. Kādus ģimeņu veidus redzēji grāmatā/attēlos? Kas tajās vienāds? Kas tajās atšķirīgs?

Bērna un skolotāja darbības plānotā rezultāta sasniegšanai

Ierosme. Tāds pats, bet atšķirīgs

Izmantojiet dažus uzvedinošus piemērus par kopīgo un atšķirīgo (piemēram, dažādas pīļu sugas, trīs atšķirīgi lācēni, dažādu krāsu zīmuļi vai krītiņi). Lūdziet bērniem noteikt, kas katrā piemērā ir vienāds un kas atšķirīgs! Jūs varat aicināt bērnus uzzīmēt savu piemēru, parādot kaut ko “tādu pašu, bet atšķirīgu”.

1. aktivitāte. Cieņa

* Kas visiem bērniem šajā grupā ir vienāds? (Piemēram, vecums, visi bērni mācās pirmsskolā, vai tas, ka ir rokas, kājas.)
* Kas ir atšķirīgs?
* Kāpēc ir labi tas, ka visi esam atšķirīgi?

Mudiniet bērnus padomāt par cieņas tikumu. Šeit ir īsi, emocionāli, animēti video, kas mudina domāt par savstarpējo cieņu.

1. <https://www.youtube.com/watch?v=3XA0bB79oGc&ab_channel=FilmakademieBaden-W%C3%BCrttemberg> (Par īpašām vajadzībām un cieņu: stāsts par mammas īpašu dāvanu savam bērnam ar īpašām motorikas vajadzībām, kas palīdz viņam atrauties no videospēlēm.)
2. <https://www.youtube.com/watch?v=07d2dXHYb94&ab_channel=SoutheasternGuideDogs> (Par fiziskajām atšķirībām (augumā) un cieņu: stāsts par pārāk mazu sunīti, kas īsteno savu sapni – kļūt par neredzīgo gidu un kas saņem pozitīvu atzinību no pieaugušajiem.)

Pēc katras filmiņas parunājiet ar bērniem, kā viņi jutās, ko pamanīja... (Uzsveriet ģimenes nozīmi filmiņās: pirmajā mammai rūp savs bērns un viņa uzdāvina bērnam kaut ko, kas varēs viņam palīdzēt; otrajā filmā divi pieaugušie mīļi skatās uz sunīti un apbalvo viņu par labo darbu, kā parasti dara vecāki!)

* Kāpēc mūsu grupā ir svarīga cieņa?
* Kā mēs parādām cits citam cieņu?

Kolēģu komentāri:

“Caur īsfilmiņu efekts tika panāks, bērniem acīs bija asaras, emocijas, un iemācījāmies papildus dzejoli "Lūgšana" un praktizējam pateicību ik reiz pēc nodarbības.”

“Šī tēma bērniem bija ļoti interesanta. Vispirms noskaidrojām, kas kopīgs un atšķirīgs ir bērniem grupā. Apskatījām attēlus - dažādas ģimenes. Bērni stāstīja par savām ģimenēm, izmantoja savus zīmējumus.”

“Manuprāt, izdevās tas, ka bērni saprata, ka visi esam vienādi, bet tajā pašā laikā atšķirīgi un, neskatoties uz visu to, jāciena ir katrs. Par cieņu mēs daudz runājam grupiņā.”

2. aktivitāte. Dažādas ģimenes

[1. materiāls] Lai parādītu bērniem, ka ģimenes var būt dažādas, demonstrējiet attēlu prezentācijā!

* Kas šīm ģimenēm vienāds? Kas tām atšķirīgs?
* Kāds tikums mums vajadzīgs, kad mēs iepazīstamies, satiekamies vai pavadām laiku ar citu cilvēku ģimenēm?

Kolēģu komentāri:

“Bērni redzēja attēlos dažādas ģimenes, un tajā pašā laikā tās bija ģimenes, bērni sāka stāstīt, kā tad jāizturas pret citām ģimenēm.”

“Par valodu lietojums ģimenē: Grupu apmeklē puisītis no mazākumtautību ģimenes, mājās runā krieviski, dārziņā- latviski. Grupā ir nerakstīts paradums - palīdzam zēnam izteikt vārdu latviski, ja viņam tas sagādā grūtības. Nekad nesmieties par otru, bet gan mācīties vienam no otra. Ir arī gadījumi, kad zēns māca pārējiem kādu krievu vārdiņu.”

Kopīgā noslēguma apspriede. Cieņa pret ģimeni

Iedomājies, ka esi devies uz pikniku parkā! Tur ir daudz dažādu ģimeņu. Kā tu vari tām parādīt cieņu?

Kolēģu komentāri:

“Mums viss izdevās, beigās arī veidojām kolāžu un plakātu "Kā mēs izrādām cieņu", izmantojot piktogrammas, vārdus.”

“Interesanti bija stāstījumi par to, kā ģimenē viens otram palīdz. Nodarbībā izmantoju arī rotaļlietas. Pēc nodarbības aktuāla bija lomu rotaļa “Ģimene”. Bērni izspēlēja dažādas situācijas.”

“Kā jau bērniem patīk daudz runāt un vienmēr kādam ir ko papildināt, un tēma tik interesanta, ka nespējam iekļauties piedāvātājā laikā, bet uzskatu, ka tēma tad ir ļoti saistoša un vēlme darboties vēl lielāka.”